PRIOPĆENJE ZA JAVNOST

**„KLUB ZA ZAPOŠLJAVANJE VARAŽDIN“**

**Razvoj vještina i kompetencija za uključivanje u tržište rada**

**VARAŽDIN, 22.09.2021.** Jučer je u prisustvu članova Društva i gostiju, u dvorani Hrvatskog društva inženjera geotehnike u Varaždinu, Kratka 4, održana Završna konferencija ESF projekta „Klub za zapošljavanje Varaždin“.

Provedba projekta započela je potpisivanjem ugovora s Ministarstvom rada i mirovinskog sustava i Hrvatskim zavodom za zapošljavanje 26. ožujka 2019. godine. Projekt u vrijednosti od 977.649,32 kuna je u cijelosti financiran sredstavima Europske unije iz Europskog socijalnog fonda. Projekt je trajao dvije i pol godine, a njime su se kod mladih nezaposlenih osoba, u dobi od 15 do 29 godina, željele unaprijediti njihove opće vještine kao što su komunikativnost, profesionalnost, gostoljubivost, multikulturalnost i druge. Sve aktivnosti projekta provedene su u smjeru povećanja konkurentnosti polaznika na tržištu rada i olakšanja zapošljavanja na odgovarajućem radnom mjestu.

Dvije glavne vrste aktivnosti koje Job Club provodi su grupna i individualna karijerna savjetovanja nezaposlenih. Kroz projekt se u aktivnosti Job Cluba uključilo ukupno 49 korisnika iz ciljane skupine. Svaki polaznik grupnog karijernog savjetovanja po uspješnom završetku radionica dobio je uvjerenje o završenoj edukaciji i stečenim kompetencijama.

Grupna karijerna savjetovanja provodila su se kroz četiri ciklusa aktivnosti radioničkog tipa. Prvi ciklus radionica održan je u prostoru Društva, u trajanju od tri tjedna, dok su preostale radionice održane online putem platforme Zoom te je njihovo trajanje i izvedba bila prilagođena epidemiološkoj situaciji prouzrokovanoj pandemijom bolesti Covid-19. Online radionice obuhvaćale su 24 nastavna sata raspodijeljena u 5 poslijepodnevnih Zoom sastanka i sastojale su se od 4 modula.

Prvi modul naziva *Upoznaj sebe i svoje sklonosti* odnosio se na ispunjavanje upitnika i testova koji su polaznicima bili korisni za definiranje vlastite osobnosti, otkrivanje osobnih interesa te prepoznavanje vještina i kompetencija koje je važno istaknuti u prijavi na oglas ili tijekom razgovora za posao.

*Prepoznaj mogućnosti oko sebe*, drugi modul radionica, polaznicima je pomogao u svladavanju vještina traženja posla i prikazivanju volontiranja kao prikupljenog radnog iskustva, a tijekom njega su dobili informacije o samozapošljavanju, financijskoj potpori i ulozi HZZ – a, aktivnim mjerama zapošljavanja i načinu kako koristiti EU programe za razvoj vlastite karijere.

Kroz treći modul *Pokaži poslodavcu tko si, što želiš i možeš* polaznici su se upoznali sa značajkama i pravilima pisanja dokumenata potrebnim za prijavu na oglas za posao i pronalazak posla (životopis, molba i motivacijsko pismo) te su uz mentorstvo voditeljice Job Cluba izrađivali vlastite primjere.

Posljednji modul*, Predstavi se poslodavcu u najboljem svjetlu*, bio je namijenjen poboljšanju komunikacijskih i prezentacijskih vještina te povećanju samopouzdanja polaznika, kako bi se mogli što bolje pripremiti za intervjue. Za provođenje radionica, od strane Job Cluba, angažirali smo stručne osobe – karijerne savjetnike, koji su ohrabrivali mlade, nezaposlene i neiskusne osobe u potrazi za poslom.

Glavne aktivnosti projekta tijekom prvih 6 mjeseci provedbe bile su usmjerene na razvoj programskih sadržaja namijenjenih mladima i nezaposlenima te definiranje strateških smjernica razvoja i održivosti Job Cluba. Istovremeno je iz sredstava projekta uređen i opremljen prostor Job Cluba u Kratkoj 2, te predavaonica u Kratkoj 4 u Varaždinu.

Individualna savjetovanja provodila je Voditeljice kluba, koja je i zaposlena iz sredstava projekta u punom radnom vremenu. Individualna savjetovanja su tematski slična grupnim radionicama i mogli su im pristupiti svi zainteresirani, neovisno o dobi, a pristup „jedan na jedan“ rezultirao je lakšim prepoznavanjem eventualnih problema koje korisnik ima u aktivnom traženju posla te shodno tomu i lakšim pronalaženjem primjerenih rješenja.

Osim aktivnosti karijernog savjetovanja za nezaposlene, Job Club je izradio nekoliko priručnika od čega valja svakako spomenuti *Priručnik za nezaposlene* i *Priručnik za karijerne savjetnike.* Svi priručnici su javno dostupni na web stranici projekta na stranici Rezultati.

U sklopu projekta „Klub za zapošljavanje Varaždin“ uspostavljen je i javni sustav e-učenje Job Cluba. Svrha e-učenja je online pristup pripremljenim i objavljenim edukativnim sadržajima i materijalima. Sustavu e-učenja najlakše je pristupiti preko web stranice Job Cluba Varaždin, potrebna je registracija te je njegovo korištenje besplatno. Polaznicima radionica omogućen je i pristup dodatnim sadržajima koji prate tijek radionica, a napravljen je i posebni edukativni modul za karijerne savjetnike.

Kao dio sveobuhvatnog online paketa usluga koje Job Club pruža svojim korisnicima kroz projekt je razvijen i internetski Portal za zapošljavanje i razvoj karijere, a sve u svrhu povećanja zapošljivosti i razvoja kompetencija značajnih za veću konkurentnost pojedinca na tržištu rada. Portal je namijenjen svima zainteresiranima koji žele pronaći ili objaviti oglase za posao ili edukaciju, a od ostalih postojećih portala ističe se po tome što su na njemu dostupne i informacije o različitim aktualnim besplatnim edukacijama i radionicama za povećanje zapošljivosti. Portalu se pristupa putem web stranice projekta.

Sve potrebne informacije o projektu, kao i obavijesti o aktivnostima mogu se pronaći na internetskim stranicama jobclub.uig.hr.

Individualna karijerna savjetovanja će se nastaviti i nakon završetka projekta, a u slučaju zainteresiranosti većeg broja polaznika organizirat će se i radionice grupnog karijernog savjetovanja. Aktivnosti će nastaviti izvoditi volonteri Hrvatskog društva inženjera geotehnike, a u pripremi je i održavanje osnivačke skupštine nove udruge „Job Club Varaždin“.

Voditelj projekta:

Petra Kereži

GSM: 099/406-3686

E-mail: projekti@uig.hr